સદીઓ જૂની "अतिथि देवो भवः" ની પરંપરાનું શબ્દશઃ અનુસરણ કરતાં જોઇતાભાઈએ અમને નાસ્તો આપ્યો, અને ખૂબ જ ખાંડવાળી ખાસ ગુજરાતી ચા. અમારી સાથે વાત કરતાં કરતાં પણ જોઇતાભાઈ જે ઝડપથી ઈન્ટરનેટ પર નિકાસનાં દસ્તાવેજો તૈયાર કરતાં હતાં, એ જોઇને તો જયદીપ ઘડીભર અચંભામાં જ મુકાઈ ગયો. જોઇતાભાઈ પાસેથી તેને એ પણ જાણવા મળ્યું કે ઉત્તર ગુજરાતનાં મોટાં ભાગનાં ખેડૂતો પોતાના પ્રૉસેસિંગ પ્લાન્ટ ધરાવે છે અને એમાં જ કૃષિપેદાશોમાંથી વેચાણલાયક માલ બનાવીને નિકાસ કરે છે, અને આ કારણથી તેમને ઈન્ટરનેટ પર નિકાસનાં દસ્તાવેજો તૈયાર કરવાની જરૂર પડે છે.